Source: http://projektjeink.birosag.hu/sites/default/files/allomanyok/ptk_e_learning/ptk4/lecke9_lap4.html
Timestamp: 2019-10-19 17:10:46
Document Index: 3256505

Matched Legal Cases: ['bíróság\n', 'bíróság\n', 'bíróság\n', 'bíróság ', 'bíróság ', 'bíróság ', 'bíróság ', 'bíróság ']

﻿ PTK Harmadik könyv: A jogi személyek általános kérdései / IX. CÍM: AZ EGYESÜLET MEGSZŰNÉSE /15.Választottbíróság
PTK Harmadik könyv: A jogi személyek általános kérdései / IX. CÍM: AZ EGYESÜLET MEGSZŰNÉSE /15.Választottbíróság
IX. CÍM: AZ EGYESÜLET MEGSZŰNÉSE
15.Választottbíróság
15.1. Korábbi szabály
15.2. Új szabály
3:87. § [Választottbírósági eljárás kikötése]
Az egyesület alapszabálya vagy a jogvitában érintett személyek megállapodása a tagsági jogviszonyból, továbbá az egyesületi szervek és a tagok egymás közti jogviszonyából eredő jogvitákra állandó vagy eseti választottbíróság eljárását kötheti ki.
A magánjogi vitarendezés egyik lehetséges módja, az állami bíróságokon kívül a választottbíráskodás. Ez nem volt idegen az egyesületi jogtól sem, a sportegyesületeknél (2004. évi I. törvény 47. §) ismert és bevált megoldásként funkcionál.
A Ptk. általános jelleggel lehetővé teszi, hogy az egyesületi jogvitákra a tagok választottbírósági eljárást köthessenek ki. A választottbíróság eljárására vonatkozó kikötést az egyesület alapszabályának kell tartalmaznia, ennek hiányában az érintett felek a választottbírósági törvény szabályai szerint vethetik alá magukat a választottbíróság eljárásának. A választottbírósági eljárás kikötése esetén a választottbíróságnak kizárólagos eljárási jogosítványa van a jogvitára. Ilyen jogvita lehet az egyesületi tagsággal, például a tagot érintő felmondással vagy kizárással kapcsolatos vita, a vezető tisztségviselővel szembeni kártérítési igény érvényesítése, vagy az egyesület szervei által hozott határozatok bírósági felülvizsgálatára irányuló kereset is. A választottbíróság lehet akár ad hoc választottbíróság, akár intézményesített választottbíróság, a választottbíróságra vonatozó szabályok szerint. Ezzel a szabállyal lényegében tágul az arbitrálható jogviták köre, a választottbíróság kikötésével az egyesületi jogviták intézésének gyors, hatékony és nem nyilvános módja választható, amely egyben az egyesületi autonómia erősítését is jelenti.